Meer as R800 000 ingesamel ná skooltragedie | Maroela Media
Charmaine Steynvaart op Jacaranda FM (Foto: Alfred Stoffels)
Terwyl Suid-Afrika steeds steier onder die skok van die tragedie wat hom Vrydag by Hoërskool Driehoek in Vanderbijlpark afgespeel het, het Jacaranda FM se Good Morning Angels ingespring om in 'n japtrap R865 000 in te samel om slagoffers van dié voorval by te staan.
Vier leerders van die skool is dood en minstens 20 kinders beseer nadat die betonvloer van 'n loopbrug by die skool ingegee het. Verskeie leerders word steeds in hospitale in Gauteng behandel nadat hulle ernstige beserings opgedoen het.
Twee van dié kinders, Shamoné Steynvaart (14) en Milindi Weber (17), het ernstige rugbeserings opgedoen. Shamoné is tans in die waakeenheid by Wilgers Hospitaal, maar het onlangs vasgestel dat sy verlam is en waarskynlik die res van haar lewe in 'n rolstoel sal wees.
JacarandaFM se Martin Bester het vanoggend met Shamoné se ma, Charmaine Steynvaart, gepraat oor hoe dié nuus hul lewe handomkeer verander het.
"Die huis moet verbou en verbreek word en rolstoel-opritte moet gebou word. Alles moet vir haar gemaklik wees om in 'n rolstoel te wees. Die hele huis moet verander word sodat sy gemaklik kan wees," het Steynvaart gesê.
Die toneel by die Hoërskool Driehoek. Foto: Verskaf
Radio Raps, oftewel Rikus de Beer, het op die program R10 000 aan Charmaine geskenk om haar te help met die verandering wat sy nou aan hul huis moet aanbring. 'n Verdere R200 000 is deur 'n anonieme inbeller geskenk aan die Steynvaart-gesin om te help om aan Shamoné se nuwe behoeftes te voldoen.
Hoërskool Waterkloof se skoolhoof, Chris Denysschen, het ook R65 000 aan Hoërskool Driehoek geskenk.
"Jis, ou maat, ek weet nie wat om te sê nie," het Denysschen aan Hein Knoetze, die hoof van Hoërskool Driehoek, gesê.
"Ons dink aan julle, ons harte is seer. Nou is ons nie meer verskillende skole nie, nou is ons een. Ons wil alles in ons gemeenskap doen om julle te ondersteun en te help. Dit [die skenking] is maar 'n druppel in die emmer, maar weet net julle is in ons gebede," het hy gesê.
Denysschen het ook gesê dat dié R65 000 ingesamel is deur die kinders van Hoërskool Waterkloof sélf en dat dit hulle eie inisiatief was.
Verder het Wimpy Suid-Afrika ook R100 000 vir Hoërskool Driehoek bygedra, en dieselfde anonieme skenker wat vir Steynvaart geld geskenk het, het ook R500 000 vir die skool geskenk.
"Dit is 'n fenomenale storie," het Jacaranda FM in 'n verklaring gesê. "Die span het luisteraars gevra om te help, en die terugvoer was groter as wat ons ooit kon verwag."
Vir meer inligting of om skenkings te maak, besoek JacarandaFM se Good Morning Angels hier.
Pragtige bedrag wat al ingesamel is!
Met elke berig wat oor hierdie tragedie gaan huil ek weer en harder! Ek kyk na my 17 jarige seun en ek sien Royden se foto en my hart huil!!! Maar ons land en ons mense het net weereens bewys wat in ons is. Deernis, geloof, omgee, liefde……
Ongelukkig word al hierdie mooi goed ook versuur deur mense wat nogsteeds teen kleur vaskyk. Een persoon het kommentaar gelewer op Jacaranda FB blad dat hulle slegs wit kinder/skole help. What a joke….. hulle het al hoeveel anders kleurige skole ook gehelp.
Dis met trane in my oë wat ek lees van die welwillendheid van mense wat Driehoek skool, die beseerdes en die oorledenes se families in nood bystaan. Dit maak my trots om 'n Suid Afrikaner te wees. Ons gee om vir mekaar. Dit hoor ons gerééld op Good Morning Angels en lees in die koerante hiervan. Mag die Here dit waarmee julle ander seën, 100- voudig na julle toe terugkom.
Trots Suid Afrikaner vandag. Soveel liefde deernis en omgee. Dankie vir elkeen wat n donasie gemaak het